กรมประชาสัมพันธ์ร่วมกับภาคีเครือข่าย จัดกิจกรรม “รณรงค์ต่อต้าน Fake News และประกาศเจตนารมณ์ ปรามสื่อร้าย ขยายสื่อดี”
นางพิชญา เมืองเนาว์ รองอธิบดีกรมประชาสัมพันธ์ เป็นประธานเปิดกิจกรรม “รณรงค์ต่อต้าน Fake News และประกาศเจตนารมณ์ ปรามสื่อร้าย ขยายสื่อดี” ที่โรงแรมเซ็นทราฯ ศูนย์ราชการฯ แจ้งวัฒนะ โดยมีภาคีเครือข่าย ประกอบด้วย กองทุนพัฒนาสื่อปลอดภัยและสร้างสรรค์ กองบังคับการปราบปรามการกระทำความผิดทางเทคโนโลยี บริษัท อสมท. จำกัด (มหาชน) องค์การกระจายเสียงและแพร่ภาพสาธารณะแห่งประเทศไทย และศิลปิน พร้อมด้วยเครือข่ายสื่อมวลชนและเยาวชนทั้ง 4 ภูมิภาค ซึ่งเชื่อมสัญญาณถ่ายทอดสดจากต่างจังหวัดมาภายในงาน        รองอธิบดีกรมประชาสัมพันธ์ กล่าวว่า ปัญหาข่าวลวง ข่าวปลอม หรือ Fake News เป็นปัญหาระดับระดับโลก ซึ่งในประเทศไทยประสบกับปัญหาข่าวลวงรายวัน จนต้องจัดการปัญหานี้อย่างจริงจัง โดยรัฐบาลได้ร่วมลงนามในปฏิญญาว่าด้วยกรอบความร่วมมือเพื่อลดผลกระทบจากข่าวลวง ที่ประเทศสิงคโปร์  ซึ่งสาระสำคัญของปฏิญญาดังกล่าว คือ การเสริมสร้างความร่วมมือระหว่างสื่อมวลชน ภาคประชาชน และหน่วยงานของรัฐ พร้อมทำให้อินเตอร์เน็ตเป็นที่ปลอดภัยแก่ผู้ใช้งาน และมุ่งเสริมสร้างความรู้ให้แก่ประชาชนในประเทศสมาชิกอาเซียนเพื่อลดผลกระทบจากการแพร่กระจาย ข้อมูลข่าวสารที่ไม่ถูกต้อง ทั้งยังสนับสนุนให้ภาคประชาสังคมเข้ามามีส่วนร่วม        ภายหลังพิธีเปิด ผู้เข้าร่วมงานทุกคนได้แสดงเจตนารมณ์โดยการชูธงสัญลักษณ์ และสะบัดธง ปัดตกข่าวลวง พร้อมทั้งจะร่วมพลังกันขจัดข่าว Fake News        ทั้งนี้ ประชาชนที่ต้องการตรวจสอบว่าข่าวใดเป็นข่าวจริง ข่าวใดเป็นข่าวลวง กรมประชาสัมพันธ์มีช่องทางการเผยแพร่ข้อมูลข่าวสารที่ถูกต้อง ที่ เว็บไซต์ เฟซบุ๊ก หรือ Line@ ข่าวจริงประเทศไทย